รัฐบาลไทย-ข่าวทำเนียบรัฐบาล-ธอส. ปฏิบัติตามมาตรการ LTV ที่ ธปท. ปรับปรุงใหม่ ช่วยให้ประชาชนที่ต้องการมีบ้านได้รับประโยชน์ทันที
วันจันทร์ที่ 20 มกราคม 2563
ธอส. ปฏิบัติตามมาตรการ LTV ที่ ธปท. ปรับปรุงใหม่ ช่วยให้ประชาชนที่ต้องการมีบ้านได้รับประโยชน์ทันที
ธอส.พร้อมดําเนินการตามเกณฑ์ใหม่ของ ธปท. ทันที เพื่อช่วยให้ลูกค้าประชาชนที่ต้องการมีบ้านเป็นของตนเองได้รับประโยชน์ โดยเฉพาะกลุ่มผู้มีรายได้น้อยและปานกลาง จะมีโอกาสได้รับวงเงินสินเชื่อเพิ่มขึ้นตามเงื่อนไขที่ธนาคารกําหนด
ธนาคารอาคารสงเคราะห์ (ธอส.) พร้อมดําเนินการตามเกณฑ์ใหม่ของ ธปท. ทันที เพื่อช่วยให้ลูกค้าประชาชนที่ต้องการมีบ้านเป็นของตนเองได้รับประโยชน์ โดยเฉพาะกลุ่มผู้มีรายได้น้อยและปานกลาง จะมีโอกาสได้รับวงเงินสินเชื่อเพิ่มขึ้นตามเงื่อนไขที่ธนาคารกําหนด อาทิ กลุ่มลูกค้าข้าราชการ และกลุ่มลูกค้าที่มีสวัสดิการหักเงินเดือนกับธนาคาร ซื้อบ้านสัญญาที่ 1 ที่มีราคาต่ํากว่า 10 ล้านบาท จะได้รับวงเงินสินเชื่อเพื่อซื้อบ้านสูงสุดไม่เกิน 100% และยังขอกู้เพิ่มเพื่อซื้อเฟอร์นิเจอร์ได้อีก 10% ของมูลค่าหลักประกัน อาทิ กรณีซื้อที่อยู่อาศัยแนวสูงที่ราคาซื้อขาย 1 ล้านบาท เดิมมีโอกาสได้รับวงเงินกู้สูงสุดไม่เกิน 900,000 บาท แต่เกณฑ์ใหม่จะทําให้ได้รับวงเงินสินเชื่อสูงสุด 1,100,000 บาท
นายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) กล่าวว่า ตามที่ธนาคารแห่งประเทศไทย (ธปท.) ได้ประกาศปรับปรุงเกณฑ์การกํากับดูแลสินเชื่อเพื่อที่อยู่อาศัย ในการกําหนดอัตราส่วนเงินให้สินเชื่อต่อมูลค่าหลักประกัน (Loan to value หรือ LTV) สําหรับการกู้ซื้อบ้านหลังแรกที่ราคาต่ํากว่า 10 ล้านบาท ซึ่ง ธปท. ยังคงเพดาน LTV 100% แต่สามารถกู้เพิ่มได้อีก 10% ของมูลค่าหลักประกันสําหรับค่าใช้จ่ายที่จําเป็นในการเข้าอยู่อาศัยจริง พร้อมกําหนดให้วางดาวน์น้อยลงจาก 20% เป็น 10% สําหรับการกู้ซื้อบ้านหลังแรกที่มีราคาตั้งแต่ 10 ล้านบาทขึ้นไป ส่วนผู้ที่จําเป็นต้องมีบ้าน 2 หลัง ธปท. ได้ผ่อนเกณฑ์ให้การกู้ซื้อบ้านสัญญาที่ 2 ที่ราคาต่ํากว่า 10 ล้านบาท ต้องมีเงินดาวน์ 10% หากผ่อนชําระสัญญาที่ 1 มาแล้วอย่างน้อย 2 ปี จากเดิมกําหนด 3 ปี พร้อมปรับหลักเกณฑ์เงินกองทุนที่ต้องดํารงสําหรับการกู้ซื้อบ้านหลังแรกที่ราคาต่ํากว่า 10 ล้านบาท และการกู้สร้างบ้านบนที่ดินปลอดภาระ เพื่อสนับสนุนให้สถาบันการเงินปล่อยสินเชื่อให้แก่ผู้กู้กลุ่มดังกล่าวมากขึ้น โดยมีผลบังคับใช้ตั้งแต่ 20 มกราคม 2563 เป็นต้นไปนั้น ธอส. ในฐานะสถาบันการเงินเฉพาะกิจของรัฐ ที่มีพันธกิจ “ทําให้คนไทยมีบ้าน” พร้อมดําเนินการตามเกณฑ์ใหม่ของ ธปท. ทันที เพราะถือเป็นการปรับปรุงที่ช่วยให้ลูกค้าประชาชนที่ต้องการมีที่อยู่อาศัยเป็นของตนเองได้รับประโยชน์โดยตรง โดยเฉพาะกลุ่มลูกค้าหลักของ ธอส. ซึ่งถือเป็นผู้มีรายได้น้อยและปานกลาง จะมีโอกาสได้รับวงเงินสินเชื่อเพิ่มขึ้นตามเงื่อนไขที่ธนาคารกําหนดสําหรับลูกค้าในแต่ละประเภทรายได้หรือสวัสดิการ อาทิ กลุ่มลูกค้าข้าราชการ และกลุ่มลูกค้าที่มีสวัสดิการหักเงินเดือนกับธนาคาร หากซื้อบ้านสัญญาที่ 1 ที่มีราคาต่ํากว่า 10 ล้านบาท นอกจากจะได้รับวงเงินสินเชื่อเพื่อซื้อที่อยู่อาศัยสูงสุดไม่เกิน 100% ของราคาประเมิน หรือ ราคาซื้อขาย หรือรายได้สุทธิของผู้กู้แล้ว ยังสามารถได้รับวงเงินสินเชื่ออีก 10% ของมูลค่าหลักประกัน(ตามความสามารถของผู้กู้) เพื่อนําไปซื้ออุปกรณ์หรือสิ่งอํานวยความสะดวกที่เกี่ยวเนื่องกับการอยู่อาศัย หรือ หากเทียบจากเกณฑ์ LTV เดิม กรณีซื้อที่อยู่อาศัยแนวสูงที่มีราคาซื้อขาย 1 ล้านบาท เดิมผู้กู้จะมีโอกาสได้รับวงเงินกู้สูงสุดไม่เกิน 900,000 บาท แต่เกณฑ์ใหม่จะทําให้ได้รับวงเงินสินเชื่อสูงสุดได้ถึง 1,100,000 บาท หรือกรณีซื้อที่อยู่อาศัยแนวราบที่มีราคาซื้อขาย 1 ล้านบาท เดิมผู้กู้จะมีโอกาสได้รับวงเงินกู้สูงสุดไม่เกิน 950,000 บาท แต่เกณฑ์ใหม่จะทําให้ได้รับวงเงินสินเชื่อสูงสุด 1,100,000 บาทเช่นกัน
ทั้งนี้ ธอส. เชื่อว่าการปรับปรุงมาตรการ LTV ของ ธปท. ในครั้งนี้ จะทําให้ผู้ที่ต้องการมีบ้านเพื่อการอยู่อาศัยจริงมีโอกาสเป็นเจ้าของบ้านได้ง่ายขึ้น พร้อมกับบรรเทาภาระการวางเงินดาวน์ในการมีที่อยู่อาศัยให้แก่ประชาชน และยังถือเป็นการสนับสนุนให้เศรษฐกิจในประเทศขยายตัวได้ดีขึ้นจากการซื้อขายที่อยู่อาศัยที่คาดว่าจะมีปริมาณมากยิ่งขึ้นได้ต่อไป สอบถามรายละเอียดเพิ่มเติมได้ที่ ธอส. ทุกสาขาทั่วประเทศ หรือ ศูนย์ลูกค้าสัมพันธ์ (Call Center) โทร 0-2645-9000